Ադրբեջանի նախագահի աշխատակազմի ղեկավարի տեղակալ Նովրուզ Մամեդովը, անդրադառնալով մայիսի 16-ին Վիեննայում կայացած բանակցություններին, հայտարարել է, թե գլխավորն այն է, որ այսուհետ պահպանվի կրակի դադարեցման ռեժիմը, չլինեն պրովոկացիաներ, և հունիսին սկսվի բանակցային գործընթացը։ Մեկնաբանելով ԵԱՀԿ գործող նախագահի հատուկ ներկայացուցիչ Անջեյ Կասպրշիկի գրասենյակի լիազորությունների ընդլայնման շուրջ Վիեննայի բանակցություններում ձեռք բերված համաձայնությունների վերաբերյալ ԵԱՀԿ ՄԽ համանախագահների հայտարարությունը՝ նա նշել է. «Անջեյ Կասպրշիկի լիազորությունների էական փոփոխություններ լինել չեն կարող։ Հայտարարությունում ասվածը ՄԽ-ի դիրքորոշումն է, մենք այդ առումով պարտավորություններ չենք ստանձնել»։ Եթե ավելի պարզ ներկայացնենք Մամեդովի այս հայտարարությունների իմաստը, ապա նա ասում է, որ թեև կարևորը շփման գծում սադրիչ գործողությունների չդիմելն է, սակայն իրենք չեն երաշխավորում և չեն պարտավորվում, որ նոր սադրանքների չեն դիմելու։